Ma vind seun se liggaam tussen rotseArgieffoto van Diasstrand. (Foto: NSRI) Die liggaam van die negejarige seun wat verlede week in die see by Diasstrand in Mosselbaai verdwyn het, is Maandag deur sy ma ontdek. Volgens sers. Chris Spies, polisiewoordvoerder, het Jason Nomdoe se liggaam naby die plek waar hy verdwyn het, uitgespoel. Jason se liggaam het tussen rotse gelê en is deur sy ma gevind. Forensiese polisiespanne was ook op die toneel. “Die ondersoek dui daarop dat drie seuns in die water gespeel het toe hulle in die moeilikheid beland het. Lede van die publiek het die seuns te hulp gesnel en kon daarin slaag om twee van die seuns te red. “Polisieduikers het nog tot laat Sondagmiddag na Jason gesoek.” Spies sê die Da Gamaskop-polisie sal ŉ geregtelike doodsondersoek doen. “ŉ Nadoodse ondersoek sal ook gedoen word om die oorsaak van die seun se dood te bepaal.”